Verpleegster het glo 13 pasiënte vermoor | Maroela Media
Verpleegster het glo 13 pasiënte vermoor
'n Middeljarige verpleegster met meer as 20 jaar ondervinding, is Donderdag in Italië in hegtenis geneem op aanklag dat sy minstens 13 pasiënte vermoor het.
Fausta Bonino (55) het by die waakeenheid in die hospitaal in Piombino, Toskane, gewerk. Die pasiënte is tussen Januarie 2014 en September 2015 oorlede.
Erasmo Fontana, bevelvoerder van die Carabinieri-polisie, het gesê die slagoffers was tussen 61 en 88 jaar oud en vir verskeie redes gehospitaliseer, maar "niemand was in 'n lewensbedreigende toestand nie".
Die pasiënte is dood nadat hulle dosisse Heparin, 'n bloedverdunner, ingekry het wat nie voorgeskryf is nie, het nog 'n polisiebevelvoerder, Gennaro Riccardi, gesê. Volgens hom het van die pasiënte tot 10 keer die normale dosis in hul bloed gehad.
Die dwelmmiddel is in soortgelyke hospitaalmoordsake gebruik, waaronder die Tsjeggiese verpleër Petr Zelanka. Hy is in 2008 lewenslange tronkstraf opgelê nadat hy sewe pasiënte vermoor en gepoog het om 10 ander te vermoor.
Bonino is in Oktober 2015 na 'n ander saal geskuif. Na dié skuif het die sterftesyfer by die waakeenheid van 20% na 12% gedaal.
Die vrou, getroud met twee kinders, het glo minstens 20 jaar by die hospitaal gewerk en het behandeling ontvang vir depressie. Sy is by Pisa-lughawe in hegtenis geneem nadat sy saam met haar man van vakansie teruggekeer het.
Beatrice Lorenzin, minister van gesondheid, het die getuienis wat die polisie voorgehou het as "ysingwekkend, tragies" beskryf. Hy het gesê die inhegtenisneming is opnuut 'n bewys vir die behoefte aan spesiale behandeling vir ou en brose persone wat hul lewens toevertrou aan gesondheidsorgfasiliteite.
Hierdie geval wys waarom dokters en verpleërs wat mense bystaan om selfmoord te pleeg, 'n reuse mat skep waaronder soortgelyke vergrype weggesteek kan word.
Wanneer die pasiënt vermoor is, is daar niemand wat tot die teendeel kan getuig dat die pasiënt ontwillig was wanneer die dokters/verpleegsters ander aansprake maak nie.